คลังเมินลดภาษีน้ำมัน หวั่นหารายได้ปิดหีบงบ 65 ไม่ได้
รมว.คลัง แจงการพยุงราคาน้ำมันดีเซลยังใช้เงินกองทุนน้ำมัน สรรพสามิตแจงฝ่ายนโยบายตัดสินใจลดภาษี
20 ม.ค. 2565

นายอาคม เติมพิทยาไพสิฐ รมว.คลัง กล่าวว่า ราคาพลังงานที่ปรับเพิ่มขึ้น มีกองทุนน้ำมันเชื้อเพลิงดูแลรักษาเสถียรภาพราคาน้ำมันอยู่ โดยเฉพาะราคาน้ำมันดีเซลซึ่งมีผลต่อภาคขนส่ง ตามนโยบายคือ ควบคุมราคาไม่ให้เกิน 30 บาทต่อลิตร และจะใช้กลไกของกองทุนน้ำมัน เข้ามาตรึงราคาดีเซลต่อไปด้านนายลวรณ แสงสนิท อธิบดีกรมสรรพสามิต กล่าวว่า การลดภาษีน้ำมันเป็นเรื่องของฝ่ายนโยบายที่จะตัดสินใจ จากการหารือก่อนหน้านี้ ได้มีข้อสรุปว่าจะใช้กลไกกองทุนน้ำมัน ดูแลเรื่องราคาน้ำมันแพงไปก่อน และ ทางคณะรัฐมนตรี (ครม.) ได้อนุมัติให้กองทุนน้ำมันกู้เงินเพิ่มเติมได้ 2 หมื่นล้านบาท บวกกับอีก 1 หมื่นล้านบาท เพื่อดูแลราคาน้ำมันที่แพงขึ้น"ตอนนี้ เป็นเรื่องของฝั่งนโยบายที่จะต้องหารือ ดูข้อเท็จจริงภาพรวมทั้งหมด ว่ากองทุนน้ำมันมีฐานะดูแลราคาน้ำมันไปได้นานขนาดไหน และหลังจากนั้นจะดำเนินการอะไรต่อ หากจะลดภาษีน้ำมัน ก็ต้องดูเรื่องรายได้ที่จะมาชดเชยจากภาษีน้ำมันที่หายไปด้วย เพื่อไม่ให้กระทบกับรายได้รวมของประเทศในปีงบประมาณ 2565" นายลวรณ กล่าว